Rapport fra studier ved Bouwkunde, faculty of architecture, TUDelft

Forberedelser før avreise:

Personlig tar jeg ikke forberedelser for høytidelig, men det er et par ting... Du må så klart ha med deg pass og slike ting, men prosedyren med “alien police” krever også kopi av fødselsattest. Prosedyren er ikke så vanskelig, men den er irriterende da de følger stramme tidsskjemaer. Det å ikke ha fødselsattest kan medføre en ekstra reise til Den Haag, og tre nye timer i køen.

En annen ting som kan hjelpe deg er om du gir dine foreldre (eller noen du stoler på!!!) tilgang til den norske kontoen din, slik at overføring av penger fra Norge blir litt enklere. 

+ Jeg vil anbefale å ta språkkurs før skolen starter (om du har råd). Når du kommer ned hit går tiden så usannsynelig fort, og språk er ikke noe man føler man trenger her da de fleste er meget gode i engelsk.

Reisemåte:

Ta flyet!! Trolig vil du nok ta flyet til Schipol og toget til Delft. Det er hverken dyrt eller vanskelig. MEN: nederlandske studenter får gratis tog, mens de ikke har “råd” til å gi det til erasmus-studenter. Det vi har mulighet til er å kjøpe et rabattkort til fl. 100 (ca 375 kr) som gir 40% rabatt I et år. Dette burde man bare skaffe seg med en gang!

Å bo:

Det er ikke dyrt å bo I Nederland I norske øyne. Jeg betaler ca 1600 kr for rom I studenthjem, men jeg skal flytte til Rotterdam og bo I leilighet for samme prisen. Om du har mulighet så anbefaler jeg å ta en ferie til Nederland før oppholdet for å se etter hvor man ønsker å bo (dette gjelder vel for alle plasser…). Landet er meget kompakt, og man kan godt bo i Rotterdam, Den Haag eller også forsåvidt Amsterdam om man ønsker dette. Delft er en typisk koselig postkortby, og har ikke på langt nær så mange tilbud som f. eks. Rotterdam 15 min unna. Nordmenn har ganske god “kjøpekraft” her, så man kan leve godt. Tobakk og alkohol er jo så klart billigere, men man merker også forskjell på mat, spesiellt kjøtt. Klær og elektronikk er omtrent samme prisen (men det er jo ikke så langt til Tyskland!). Delft er en meget rolig og konservativ by, som med sine mange studenter (men bare 20% kvinner!) ofte er som en gammal dårlig college-film. Mange vil nok finne det befriende å bo i Rotterdam.

Fritidsaktiviteter:

Du er fri i Nederland! Byene ligger tett i tett, og det samme gjør nabolandene.

Å studere ved Bouwkunde TUDelft:

Hmm.. hva skal man si om det? Jeg har det usannsynelig bra her, selv om studiene er litt “corny” her… Man har minst to designdager hvor man skal være på skolen, og det er denne (laaaange) studentklyngas diskusjon som regnes for “arbeid”. Året er delt inn i fem moduler, så man har meget dårlig tid. Læreren vil pushe deg til et tidlig konsept (de elsker konsept her) for å “få deg gjennom”. Den såkalte “prosessen” evalueres sterk her. Men lærerens ord må taes meget seriøst, eller så går det ikke bra veit du! Noen ganger føler jeg at jeg først må ha et kontor for å gjøre det læreren ber om, så kan jeg gjøre det “morsomme”/kreative. Modulene er meget forskjellige, og lærerne også. Det er viktig å spørre ut andre studenter om kurset man velger, da kvaliteten varierer fra himmel til helvete!! Vel dette høres kanskje ikke så bra ut, men jeg synes det er en nyttig opplevelse etter “idiotsikre” Trondheim. Du har bra oppgaver på bra tomter, så lære noe er du nødt til!

Selv om Bouwkunde ved TUDelft kan være litt frustrerende til tider, så er jeg meget fornøyd med valget mitt. Nedereland gjør deg mer bevisst på mange kvaliteter ved Norge. Det er stappa med folk her, og landet er flatt..  Nederland er organisert, men man føler alikevel hvor lett det er å være nordmann. 

Vennlig hilsen

Sturla Sandsdalen
